DEĊIŻJONI TAL-KUMMISSJONI
tas- 27 ta' Marzu 2006
li temenda d-Deċiżjoni 2005/648/KE dwar il-miżuri ta' protezzjoni fir-rigward tal-marda tan-Newcastle fil-Bulgarija
(innotifikata taħt dokument numru (C2006) 893)
(Test b'rilevanza għaż-ŻEE)
(2006/263/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u partikolarment l-Artikolu 22 (6) tagħha,
Billi:
(1)
Il-marda tan-Newcastle hija marda virali kuntaġġjuża ħafna fit-tjur ta' l-irziezet u l-għasafar u hemm riskju li l-aġent tal-marda jista' jiddaħħal permezz tal-kummerċ internazzjonali fil-prodotti tat-tjur ta' l-irziezet ħajjin u tal-prodotti tat-tjur ta' l-irziezet.
(2)
Id-Deċiżjoni tal-Kummissjoni 2005/648/KE tat-8 ta' Settembru 2005 dwar il-miżuri ta' protezzjoni dwar il-marda tan-Newcastle fil-Bulgarija (3) kienet ġiet adottata wara tifqigħa tal-marda tan-Newcastle fir-reġjun amministrattiv ta' Vratsa. Dik id-Deċiżjoni tissospendi l-importazzjoni tat-tjur ta' l-irziezet ħajjin, ir-ratiti, it-tjur selvaġġi u dak mrobbi u l-bajd tat-tfaqqis, il-laħam frisk u l-preparazzjonijiet tal-laħam u l-prodotti tal-laħam minn dawn l-ispeċi.
(3)
Fit-23 ta' Jannar 2006, il-Bulgarija kkonfermat tifqigħa tal-marda tan-Newcastle fid-distrett amministrattiv tal-Blagoevgrad fil-Bulgarija.
(4)
Waqt li titqies is-sitwazzjoni attwali epidemjoloġika fil-Bulgarija dwar il-marda tan-Newcastle u l-fatt li dak il-pajjjiż applika ċerti miżuri ta' kontroll tal-marda u bagħat iktar informazzjoni dwar is-sitwazzjoni tal-marda lill-Kummissjoni. Fuq il-bażi ta' din l-informazzjoni, jidher li s-sitwazzjoni fil-Bulgarija, minbarra ir-reġjuni ta' Vratsa u l-Blagoevgrad għadha waħda sodisfaċenti. Huwa għalhekk xieraq li tiġi limitata s-sospensjoni ta' l-importazzjonijiet għal dawk ir-reġjuni u biex jittawwal il-perjodu ta' l-applikazzjoni tad-Deċiżjoni 2005/648/KE.
(5)
L-Anness għad-Deċiżjoni 2005/648/KE għandu, għalhekk, jiġi emendat kif xieraq.
(6)
Sabiex jiġu awtorizzati l-importazzjonijiet tal-prodotti tal-laħam soġġetti għal trattament tas-sħana suffiċjenti biex jinattiva kwalunkwe vajrus possibbli fil-laħam, jeħtieġ li jkun speċifikat it-trattament meħtieġ għal-laħam tat-tjur ta' l-irziezet fiċ-ċertifikati mfassla skond l-Annessi III u IV għad Deċiżjoni 2005/432/KE (4).
(7)
Il-miżuri previsti f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/648/KE hija emendata kif ġej:
1.
Fl-Artikolu 5, id-data “it-23 ta' Awwissu 2006” tinbidel għal “it-23 ta' Jannar 2007”.
2.
Il-paragrafi li ġejjin għandhom jiġu miżjuda ma' l-Artikolu 3:
“4. It-trattament speċifiku applikat fi qbil mal-paragrafu 3 ta' dan l-Artikolu għandu jiġi speċifikat fil-punt 9.1 kolonna B fiċ-ċertifikat veterinarju mfassal skond il-mudell mfassal fl-Anness III għad-Deċiżjoni 2005/432/KE, u il-kliem li ġej għandu jiżdied ma' dak iċ-ċertifikat:
‘Prodotti tal-laħam trarrati skond id-Deċiżjoni tal-Kummissjoni 2005/648/KE’;
5. It-trattament speċifiku applikat fi qbil mal-paragrafu 3 ta' dan l-Artikolu għandu jiġi ċċertifikat biż-żieda tal-kliem li ġej liċ-ċertifikat veterinarju stabbilit skond il-mudell mfassal fl-Anness IV għad-Deċiżjoni 2005/432/KE :
‘Prodotti tal-laħam trattati skond id-Deċiżjoni tal-Kummissjoni 2005/648/KE’”;
3.
l-Anness jiġi sostitwit mill-Anness ta' din id-Deċiżjoni.
Artikolu 2
L-Istati Membri għandhom minnufih jieħdu l-miżuri meħtieġa biex jikkonformaw ma' din id-Deċiżjoni u jippubblikaw dawk il-miżuri. Huma għandhom jinformaw immedjatament lill-Kummissjoni dwar dan.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar is-27 ta' Marzu 2006.